b"\n_START_ARTICLE_\nJuan Manuel Prieto Velasco\n_START_SECTION_\nTraject\xc3\xb2ria\n_START_PARAGRAPH_\nVa comen\xc3\xa7ar a destacar al modest equip madrileny de l'AD Parla, all\xc3\xa0 per la campanya 89/90. L'estiu del 1990 fitxa pel CD Legan\xc3\xa9s, amb qui juga dos anys a la Segona B, seguides d'una i mitja m\xc3\xa9s al CP Cacere\xc3\xb1o i la segona meitat de la temporada 93/94 a les files del Llevant UE._NEWLINE_La temporada 94/95 s'incorpora al CP M\xc3\xa9rida, que a les postres seria el campi\xc3\xb3 de la Segona eixe any. Prieto va contribuir amb 10 gols en 26 partits. La temporada 95/96, ja a la m\xc3\xa0xima categoria, va deixar mostres de la seua classe (39 partits i 15 gols) per\xc3\xb2 els extremenys van caure a Segona de nou. Llavors, el madrileny va fitxar pel Celta de Vigo. Amb els gallecs, per\xc3\xb2, no hi va comptar massa: un gol en dotze partits, tots ells sortint de la banqueta._NEWLINE_La temporada 97/98 recupera l'olfacte golejador amb el Rayo Vallecano, i a l'any seg\xc3\xbcent amb la SD Compostela, ambd\xc3\xb3s a Segona Divisi\xc3\xb3. Tamb\xc3\xa9 en la categoria d'argent, la 99/00 retorna al CP M\xc3\xa9rida, i a l'any seg\xc3\xbcent, amb el descens administratiu dels extremenys, recala en la Universidad de Las Palmas. En tots quatre va ser titular i va deixar la seua empremta golejadora._NEWLINE_A partir del 2001 comen\xc3\xa7a el seu declivi. Passa dues temporades en blanc, una sense comptar a l'Elx CF i l'altra sense equip. El 2003 s'enrola en el RSD Alcal\xc3\xa1, amb qui fa la pretemporada. Finalment, penja les botes el 2004."